鴻濛歌
作者：畢仲游
朝代：宋

paragraphs: 山川鴻濛火未流，祝融羽衛行九州。
南方有氣纏斗牛，乃生之人宜公侯。
諫書十上辭不留，繡衣夜過咸陽樓。
清談玉帳羌戎羞，羽林超距閒貔貅。
單車弭節浉岸遊，世間萬事公無求。
茲辰歌舞良燕休，滿堂賓客來曹劉。
再拜酌酒交獻酬，文彩照耀珊瑚鈎。
願公壽考踰山丘，以八千歲爲春秋。